7 xhur ħabs għal mara li nqabdet titlajja, tagħti isem falz lill-pulizija u tikser ordni ta' probation
Imtella' Lulju 9, 2020 - Aġġornata 9 Ta' Lulju, 2020 11:12am Charlene Gatt ta' 35 sena ġiet ikkundannata għal seba' xhur ħabs wara li nstabet ħatja li fil-Gżira u fil-Marsa fid-9 u fis-16 ta' April li għadda wara d-9 p.m., tat isem falz lill-pulizija li kienu waqqfuha u talbuha d-dettalji tagħha. Instabet ħatja wkoll talli ma kellhix fil-pussess tagħha l-karta tal-identità. Il-Qorti ppreseduta mill-Maġistrat Caroline Farrugia Frendo sabet lil Gatt ħatja wkoll li fl-istess ġranet, hija kienet qed titlajja għal skop ta' prostituzzjoni u talli għamlet dawn ir-reati waqt perjodu operattiv ta' ordni ta' probation imposta mill-Qorti b'sentenza tat-22 ta' Mejju 2018. Il-Qorti iżda ma sabitx lil Gatt ħatja li f'diversi ġranet differenti fix-xhur ta' Jannar, Frar, Marzu u April 2020, hija naqset milli tħares il-kundizzjonijiet imposti fuqha mill-Qorti b'sentenza mogħtija fl-20 ta' Frar, 2019 meta ngħatat il-ħelsien mill-arrest taħt garanzija. Il-Qorti kkundannatha għal seba' xhur ħabs li minnhom għandu jitnaqqas il-perjodu ta' żmien li għamlet taħt arrest preventiv. Il-prosekuzzjoni tmexxiet mill-Ispettur Godwin Scerri. Gatt għandha proċeduri oħra pendenti fil-Qorti wara li allegatament attakkat lil mara oħra u lil binha b'martell tal-laħam f'Buġibba f'Novembru 2018. Terġa' tittressaq l-Qorti l-mara li attakkat mara u tifel b'martell f'Buġibba